Wilfried Bellmann

Wilfried Bellmann (* 1952 in Varrel bi Deefholt) is een plattdüütschen Schriever, de in Moordiek leevt un gemeensam mit siene Fru Silke Bellmann plattdüütsche Geschichten schrivt.

Bellamann is 1952 in Varrel up de Welt komen un is 1968 anfungen bi de Gemeen Stuhr in’n neddersassischen Landkreis Deefholt to arbeiden. 1974 gung he na de Marine un was 15 Maanden lang Feernschriever in Glücksborg un Flensborg. He engageert sik in’n Schüttenvereen Stuhr un is mit Silke Bellmann verheiraad, de ook bi de Gemeen Stuhr arbeid. 1997 het Bellmann sien eerst plattdüütsch Geschichten- un Dööntjesbook in’n Sülvstverlag ruutbrocht. 2001 hebbt de beiden Ehlüüd gemeensam een plattdüütsch Book ruutbrocht. 2018 is he Penschoon gaan.

Bellmann un siene Fru sind grote Fans vun de hoog- un plattdüütsche Band Godewind un hebbt an de 300 Konzerte besöcht. De Band schall de Ehlüüd Bellmann ook andreven hebben Platt to leren, so dat de beiden enen plattdüütschen Spraakkurs bi de Schrieversche Anneliese Kiehne-Tecklenburg up de Volkshoogschool in Varrel besöcht hebbt. Ook de Titel vun sienen eersten Book Moin, moin leve Lüüd nimt Betog op een Leed vun de Band Godewind. De Band het Bellmann sien Book ook up Konzerten verkofft, so dat’t Wark ook buten de Region wat bekannt worrn is. Tohope hebbt Ehlüüd an de 100 plattdüütsche Geschichten schreven un enen Deel 2001 in enen gemeensamen Book ruutbrocht. Een annern Deel vun den Vertellen un Dööntjes is in den Sammelbännen vun de Schrieverskring bi’n Kreisheimaatbund Deefholt ruutkomen. Bellmann nimt regelmatig an de Schrievweddstried Vertell doch mal deel un weer jümmers wedder Jurymaat bi den Weddstried Schoolkinner leest Platt in’n Landkreis Deefholt.

 Wark 
 Moin, moin leve Lüüd: Plattdüütsche Geschichten. - Stuhr, Sülvstverlag  1997. - 77 S.  ISBN:3-0000-1736-4
 Ünner’n Regenbogen sünd wi tohuus: Plattdüütsche Geschichten, Eerstuutgaav Stuhr, Sülvstverlag, 2001. ISBN:3-00-008127-5 (Tohope mit Silke Bellmann)

 Kiek ook bi 

 List vun plattdüütschen Schrievers

 Weblenken 

 Nawiese 

Kategorie:Mann
Kategorie:Boren 1952
Kategorie:Börger von Düütschland
Kategorie:Schriever
Kategorie:Plattdüütsch
Kategorie:Noordneddersassisch